
Parlamentul  României

Camera  Deputaţilor
Comisia pentru Sănătate şi Familie
        Nr. 28/ 55 / 11 februarie 2010
BIROULUI PERMANENT 

AL

CAMEREI DEPUTAŢILOR,

Vă înaintăm raportul asupra propunerii legislative pentru modificarea Legii nr.95/2006 privind reforma în domeniul sănătăţii (Plx 656/2009), respinsă de către Senat în şedinţa din 8 decembrie 2009 în calitate de primă Cameră sesizată şi trimis Comisiei pentru examinare, în fond, cu adresa nr.Plx 656 din 15 decembrie 2009, Camera Deputaţilor fiind Cameră Decizională.

La întocmirea raportului, Comisia a avut în vedere avizul Consiliului Legislativ nr.658/15.06.2008, punctul de vedere al Guvernului nr.1820/DPSG/17.07.2009, avizul Comisiei juridice, de disciplină şi imunităţi nr.Pl-x 656/2009, precum şi punctul de vedere al Ministerului Sănătăţii nr.9501/8.02.2010.
În raport de obiectul şi conţinutul său, propunerea legislativă face parte din categoria legilor organice în conformitate cu prevederile articolului 76 alin. (1) din Constituţia României, republicată.
PREŞEDINTE,

RODICA NASSAR

Parlamentul  României

Camera  Deputaţilor
Comisia pentru Sănătate şi Familie
        Nr. 28/ 55 / 11 februarie 2010
R A P O R T
asupra propunerii legislative pentru modificarea Legii nr.95/2006 privind reforma în domeniul sănătăţii

(Plx 656/2009)

1. Cu adresa nr.Plx 656 din 15 decembrie 2009, Comisia pentru sănătate şi familie a fost sesizată cu dezbaterea propunerii legislative pentru modificarea Legii nr.95/2006 privind reforma în domeniul sănătăţii (Plx 656/2009), respinsă de către Senat în şedinţa din 8 decembrie 2009, în calitate de primă Cameră sesizată, Camera Deputaţilor fiind Cameră decizională.

La întocmirea raportului, Comisia a avut în vedere avizul Consiliului Legislativ nr.658/15.06.2008, punctul de vedere al Guvernului nr.1820/DPSG/17.07.2009, avizul Comisiei juridice, de disciplină şi imunităţi nr.Pl-x 656/2009, precum şi punctul de vedere al Ministerului Sănătăţii nr.9501/8.02.2010.

2. În raport de obiectul şi conţinutul său, propunerea legislativă face parte din categoria legilor organice în conformitate cu prevederile articolului 76 alin. (1) din Constituţia României, republicată. 
Prin propunerea legislativă menţionată, se doreşte abrogarea art.674 din Legea nr.95/2006 privind reforma în domeniul sănătăţii, cu modificările şi completările ulterioare. Iniţiatorul îşi motivează propunerea prin  discriminarea creată de dispoziţiile textului articolului vizat, având în vedere că, pentru persoana vătămată, prevede ca sancţiune, pentru încălcarea confidenţialităţii, pierderea dreptului de a beneficia de conciliere, iar pentru medici, sancţiuni profesionale sau administrative, conform regulamentelor aprobate.
3. Comisia pentru sănătate şi familie a dezbătut propunerea legislativă menţionată în şedinţa din data de 9 februarie 2010. La şedinţa comisiei au participat 17 deputaţi din cei 17 membri ai comisiei. Raportul comisiei a fost adoptat cu unanimitate de voturi.
4. În urma dezbaterilor, Comisia pentru sănătate şi familie propune plenului Camerei Deputaţilor respingerea propunerii legislative pentru modificarea Legii nr.95/2006 privind reforma în domeniul sănătăţii (Plx 656/2009), pe baza următoarelor argumente:
- în considerarea unor situaţii deosebite, legiuitorul este în drept să adopte reglementări diferite pentru anumite categorii de persoane, tratamentul juridic diferit, astfel stabilit, nu reprezintă nici privilegii şi nici discriminări în sensul interzis de art.16 alin.(1) din Constituţia României, republicată;

- procedura aflată în discuţie este confidenţială în această fază întrucât nu s-a stabilit existenţa sau inexistenţa malpraxisului;

- eliminarea confidenţialităţii ar conduce la urmări nedorite, atât pentru persoana anchetată, asupra căreia nu a fost emisă încă decizia de malpraxis, cât şi pentru persoana care a sesizat un posibil act de malpraxis;
- Legea drepturilor pacientului nr.46/2003 stipulează dreptul pacientului la confidenţialitatea informaţiilor asupra stării sale, rezultatelor investigaţiilor, diagnosticului, prognosticului, tratamentului şi a datelor personale.

PREŞEDINTE,

RODICA NASSAR

